15
മോവാബിനെതിരേയുള്ള പ്രവചനം
1 മോവാബിനെതിരേയുള്ള പ്രവചനം:
ഒരു രാത്രികൊണ്ട്,
മോവാബിലെ ആർ പട്ടണം ശൂന്യമാക്കപ്പെട്ടു!
ഒറ്റ രാത്രികൊണ്ട്,
മോവാബിലെ കീർ പട്ടണവും ശൂന്യമാക്കപ്പെട്ടു!
2 ദീബോൻ അവരുടെ ആലയത്തിലേക്കു കയറിപ്പോകുന്നു,
വിലപിക്കുന്നതിനായി അവരുടെ ക്ഷേത്രങ്ങളിലേക്കുതന്നെ;
മോവാബ് നെബോയെയും മെദേബായെയുംപറ്റി വിലപിക്കുന്നു.
എല്ലാവരുടെയും തല മൊട്ടയടിച്ചും
താടി കത്രിച്ചുമിരിക്കുന്നു.
3 തെരുവീഥികളിൽ അവർ ചാക്കുശീലയുടുത്തു നടക്കുന്നു;
പുരമുകളിലും ചത്വരങ്ങളിലുമുള്ള
എല്ലാവരും വിലപിക്കുന്നു,
കരഞ്ഞുകൊണ്ട് അവർ കാൽക്കൽവീഴുന്നു.
4 ഹെശ്ബോനും എലെയാലെയും നിലവിളിക്കുന്നു,
അവരുടെ ശബ്ദം ദൂരത്ത് യാഹാസുവരെയും കേൾക്കുന്നു.
അതിനാൽ മോവാബിലെ ആയുധപാണികൾ ഉച്ചത്തിൽ വിളിക്കുന്നു,
അവരുടെ ഹൃദയം ഉള്ളിൽ വിറകൊള്ളുകയുംചെയ്യുന്നു.
5 എന്റെ ഹൃദയം മോവാബിനെക്കുറിച്ചു നിലവിളിക്കുന്നു;
അവിടത്തെ ജനം സോവാറിലേക്കും
എഗ്ലത്ത്-ശെലീശിയായിലേക്കും പലായനംചെയ്യുന്നു.
അവർ ലൂഹീത്ത് കയറ്റംവരെ കയറിച്ചെല്ലുന്നു,
കരഞ്ഞുകൊണ്ട് അവരുടെ യാത്ര തുടരുന്നു.
ഹോരോനയീമിലേക്കുള്ള പാതയിൽ
അവർ തങ്ങളുടെ നാശത്തെപ്പറ്റി നിലവിളിക്കുന്നു.
6 നിമ്രീമിലെ ജലാശയങ്ങൾ വരണ്ടല്ലോ,
പുല്ലു വാടിയുണങ്ങിയും പോയല്ലോ;
ഇളംപുല്ലു നശിച്ചുപോയല്ലോ
പച്ചയായതൊന്നും ശേഷിച്ചിട്ടുമില്ല.
7 തന്മൂലം അവർ സമ്പാദിച്ചു കൂട്ടിവെച്ച സ്വത്ത്
അലരിത്തോട്ടിനക്കരയ്ക്ക് അവർ ചുമന്നുകൊണ്ടുപോകുന്നു.
8 ദുരിതത്തിന്റെ നിലവിളി മോവാബിനു ചുറ്റും പ്രതിധ്വനിക്കുന്നു;
അതിന്റെ അലർച്ച എഗ്ലയീംവരെയും
അതിന്റെ വിലാപം ബേർ-ഏലീംവരെയും എത്തിയിരിക്കുന്നു.
9 ദീമോനിലെ ജലാശയങ്ങൾ രക്തംകൊണ്ടു* നിറഞ്ഞിരിക്കുന്നു,
എന്നാൽ ഞാൻ ദീമോന്റെമേൽ ഇനിയും അധികം ആപത്തുകൾ വരുത്തും—
മോവാബിലെ പലായിതരുടെമേലും
ദേശത്തിലെ ശേഷിപ്പിന്മേലും ഞാൻ ഒരു സിംഹത്തെ വരുത്തും.
* 15:9 ദീമോൻ, രക്തം എന്നിവയ്ക്കുള്ള എബ്രായവാക്കുകളുടെ ഉച്ചാരണങ്ങൾ തമ്മിൽ വളരെ സാമ്യമുണ്ട്.